РЕГЛАМЕНТ (ЕО) № 1547/2007 НА КОМИСИЯТА
от 20 декември 2007 година
за установяване на преходен период за оттеглянето на Република Кабо Верде от списъка на страни бенефициери на специалния режим за най-слаборазвитите страни, определен с Регламент (ЕО) № 980/2005 на Съвета за прилагане на схема на общи тарифни преференции
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 980/2005 на Съвета от 27 юни 2005 г. за прилагане на схема на общи тарифни преференции (1), и по-специално член 12, параграф 7 от него,
като има предвид, че:
(1)
Република Кабо Верде (наричана по-надолу „Кабо Верде“) е включена в специалния режим за най-слаборазвитите страни по схемата на Общността на общи тарифни преференции.
(2)
Член 12, параграф 7 от Регламент (ЕО) № 980/2005 предвижда изваждането на страна от специалния режим за най-слаборазвитите страни, когато тази страна е изключена от Организацията на обединените нации от списъка на най-слаборазвитите страни. Същият член предвижда и установяването на преходен период с минимална продължителност от три години за смекчаване на евентуалните неблагоприятни ефекти, причинени от премахването на тарифните преференции, предоставяни съгласно специалния режим за най-слаборазвитите страни.
(3)
Кабо Верде е изключена от Организацията на обединените нации от списъка на най-слаборазвитите страни, считано от 1 януари 2008 г. (2).
(4)
Следователно на Кабо Верде следва да се позволи да продължи да се ползва от преференциите, предоставени съгласно специалния режим за най-слаборазвитите страни, до края на 2010 г.
(5)
Мерките, предвидени в настоящия регламент, са в съответствие със становището на Комитета по общите преференции,
ПРИЕ НАСТОЯЩИЯ РЕГЛАМЕНТ:
Член 1
Република Кабо Верде се премахва от списъка на бенефициерите на специалния режим за най-слаборазвитите страни в приложение I към Регламент (ЕО) № 980/2005, считано от 1 януари 2011 г.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 декември 2007 година.